उत्तर प्रदेश के सिंचाई विभाग में पर्यावरण की चिंता कर रहे खौलते मन ने यूनिवर्सिटी आॅफ कैलीफोर्निया पहुंचा दिया जहां से उन्होंने पर्यावरण इंजीनियरिंग में पीएचडी की। उसके बाद कानपुर आइआइटी में बतौर प्रोफेसर पढ़ाने लगे। खुद पढ़े-लिखे, इंजीनियर बने और आइआइटी में पढ़ाने लगे। लेकिन इससे पर्यावरण को जमीनी तौर पर क्या फायदा हो रहा है। उनकी डिग्री और प्रोफेसरी ही उन्हें बेचैन कर रही थी। वे आइआइटी की बंद प्रयोगशाला से निकल वहां पहुंचे जहां से जीवन का जन्म होता है। हिमालय से निकलने वाली गंगा को अपनी प्रयोगशाला बनाया और पूरे राज और समाज को अपना विद्यार्थी। चारदीवारी से बाहर किसी बड़ी कंपनी को लाभ पहुंचाने वाला नहीं बल्कि समाज के अंतिम आदमी तक पहुंचाने वाला प्रयोग शुरू किया तो प्रोफेसर और वैज्ञानिक से संत बन गए। आखिर वह कौन सी चेतना है जो आपको वैज्ञानिक से संत बना देती है? विज्ञान और विकास की परिभाषा क्या हो? विज्ञान जब सर्वजन हिताय और सर्वजन सुखाय की बात करता है तो वह बाजारू चोले से बाहर आ जाता है। विज्ञान और विकास जंगलों को मरुस्थल और नदियों को मैदान बनाने पर आमादा हो जाता है और एक बड़े वर्ग को अपने बुनियादी अधिकारों से वंचित करने लगता है तो इस पर लगाम लगने की बात उठती है। पीछे हटती गंगा और आगे बढ़ती इंसानी बस्तियों के बरक्स कौन बोले कि अब बहुत हुआ। कितने बांध बनाओगे और कितनी बिजली पाओगे। बिना गंगा के कितने दिन जी पाओगे तुम।